На основу члана 15. Закона о локалним изборима („Службени гласник РС“, бр. 129/2007, 34/2010 – Одлука УС РС, 54/2011, 12/2020 и 16/2020 – аутентично тумачење), члана 100. Закона о општем управном поступку („Службени гласник РС“, бр. 18/16 и 95/18 – аутентично тумачење) и члана 5. Уредбе о мерама за време ванредног стања („Службени гласник РС“, број 31/2020),

 Изборна комисија општине Велика Плана, на седници одржаној 16. марта 2020. године, у 17.00 часова, донела је

**Р Е Ш Е Њ Е**

**О ПРЕКИДУ СВИХ ИЗБОРНИХ РАДЊИ У СПРОВОЂЕЊУ ИЗБОРА ЗА ОДБОРНИКЕ СКУПШТИНЕ ОПШТИНЕ ВЕЛИКА ПЛАНА, РАСПИСАНИХ ЗА 26. АПРИЛ 2020. ГОДИНЕ**

 1. Прекидају се све изборне радње у спровођењу избора за одборнике Скупштине општине Велика Плана, расписаних за 26. април 2020. године, док важи Одлука о проглашењу ванредног стања („Службени гласник РС“, број 29/2020).

 2. Престају да теку сви рокови за вршење изборних радњи у поступку спровођења избора из тачке 1. овог решења, утврђени Законом о локалним изборима, Законом о избору народних посланика („Службени гласник РС“ бр. 35/2000, 57/2003 – Одлука УС РС, 72/2003- други закон, 18/2004, 85/2005 – други закон, 101/2005 – други закон, 104/2009 – други закон, 28/2011 – Одлука УС РС, 36/2011 и 12/2020), Законом о jединственом бирачком списку („Службени гласник РС“, бр. 104/2009 и 99/2011) и Упутством за спровођење избора за народне посланике Народне скупштине, расписаних за 26. април 2020. године („Службени гласник РС“, број 20/2020).

 3. Нови рокови за вршење изборних радњи у поступку спровођења избора за одборнике Скупштине општине Велика Плана биће утврђени у складу са временом наставка спровођења изборних радњи које ће бити установљено одлуком о престанку ванредног стања, када се за то стекну услови.

 4. Све до сада предузете изборне радње у поступку спровођења избора из тачке 1. ове одлуке остају на правној снази.

 5. Ово решење објавити у „Међуопштинском службеном листу општина Велика Плана и Смедеревска Паланка“.

**О б р а з л о ж е њ е**

 Одлуком о проглашењу ванредног стања, коју су 15. марта 2020. године донели заједно председник Републике, председник Народне скупштине и председник Владе, проглашено је ванредно стање на територији Републике Србије.

 Влада је, на основу члана 200. став 6. Устава Републике Србије, уз супотпис председника Републике, 16. марта 2020. године донела Уредбу о мерама за време ванредног стања. Уредба је ступила на снагу даном објављивања у „Службеном гласнику Републике Србије“, 16. марта 2020. године.

 Чланом 5. наведене уредбе прописано је да се њеним ступањем на снагу прекидају све изборне радње у спровођењу избора за народне посланике, посланике Скупштине Аутономне покрајине Војводине и одборнике скупштина општина и градова који су расписани за 26. април 2020. године и да ће време наставка спровођења изборних радњи бити установљено одлуком о престанку ванредног стања, када се за то стекну услови.

 У складу са наведеним, Изборна комисија општине Велика Плана, као орган који спроводи поступак избора за одборнике Скупштине општине Велика Плана, доноси решење о прекиду изборних радњи, за време док траје ванредно стање, с тим да ће се изборни процес, укључујући и рокове за вршење изборних радњи, наставити у складу са одлуком о престанку ванредног стања, што ће бити уређено посебним актом Изборне комисије општине Велика Плана.

**Упутство о правном средству:** Против овог решења може се поднети приговор Изборној комисији општине Велика Плана у року од 24 часа од часа доношења Решења.

**Број: 013-8/2020-III**

**У Великој Плани, 16. марта 2020. године**

**ИЗБОРНА КОМИСИЈА ОПШТИНЕ ВЕЛИКА ПЛАНА**

 **ПРЕДСЕДНИК**

 **Страхиња Павешковић**